b'\n_START_ARTICLE_\nConey Island\n_START_PARAGRAPH_\nConey Island on niemi New Yorkin Brooklyniss\xc3\xa4. Alun perin se on noin yhdeks\xc3\xa4n kilometri\xc3\xa4 pitk\xc3\xa4 dyynisaari, jonka kapea salmi erotti Long Islandista. Alue oli 1900-luvun alussa huvittelupaikkana suosionsa huipulla, ja se on edelleen suosittu ulkoilu- ja rantalomakohde.\n_START_SECTION_\nHistoria\n_START_PARAGRAPH_\nIntiaanien alun perin asuttama Coney Island oli 1600-luvulla hollantilaisten hallussa, kunnes britit ottivat saaren haltuunsa vuonna 1664 Uuden Amsterdamin valtauksen my\xc3\xb6t\xc3\xa4. Vuonna 1829 saarelta rakennettiin tie Long Islandille, minne oli aiemmin mahdollista p\xc3\xa4\xc3\xa4st\xc3\xa4 maitse vain laskuveden aikana. Samalla saarelle rakennettiin sen ensimm\xc3\xa4inen hotelli._NEWLINE_Coney Island laajeni 1800-luvulla rikkaiden lomaparatiisiksi, jossa oli tarjolla muun muassa rantalomailua ja hevosajeluita. Ennen toista maailmansotaa saarella sijaitsi kolme suurta huvipuistoa (Luna Park, Dreamland ja Steeplechase Park) sek\xc3\xa4 lukuisia pienempi\xc3\xa4. Luna Parkissa toimi 1900-luvun alkuvuosina tunnettu freakshow. Metrolinjan my\xc3\xb6t\xc3\xa4 Coney Islandista tuli 1920-luvulla koko kansan huvittelukohde. Vuonna 1962 avattiin Astroland-huvipuisto, joka toimi vuoteen 2007 asti. Toisen maailmansodan j\xc3\xa4lkeen Coney Islandin suosio kuitenkin hiipui autoilun lis\xc3\xa4\xc3\xa4ntymisen ja poismuuton my\xc3\xb6t\xc3\xa4. Alue r\xc3\xa4nsistyi, kunnes sit\xc3\xa4 alettiin taas kunnostaa l\xc3\xa4hemm\xc3\xa4s entist\xc3\xa4 loistoaan 1990-luvulla._NEWLINE_Vuonna 2007 Coney Islandin asukasluku oli noin 49\xc2\xa0500, mik\xc3\xa4 on viisi prosenttia v\xc3\xa4hemm\xc3\xa4n kuin vuonna 1990.'